הכנסת השמונה-עשרה

הצעת חוק של  חברי הכנסת		יריב לוין
					משה גפני
							
					פ/2394/18			
הצעת חוק הכנסת (תיקון – ביטול נציב הדורות הבאים לכנסת), התש"ע–2010 

ביטול פרק ח'	1.	בחוק הכנסת, התשנ"ד–1994, פרק ח' – בטל.	
דברי הסבר
מטרתה של הצעת החוק לבטל את מוסד נציב הדורות הבאים לכנסת.
מוסד נציב הדורות הבאים לכנסת הוקם בשנת 2001 בחוק הכנסת (תיקון מס' 14), התשס"א–2001 (ס"ח התשס"א, עמ' 199); תקופת כהונתו של נציב הדורות הבאים לכנסת הראשון הסתיימה לאחר חמש שנות כהונה. 
תפקידו העיקרי של מוסד נציב הדורות הבאים לכנסת היה להביא לכנסת ולוועדותיה נתונים וחוות דעת בעניין השפעת חקיקה על הדורות הבאים בתחומים שונים וביניהם איכות הסביבה, מדע, חינוך ובריאות.
לחקיקה השפעות על מגוון תחומים, וועדות הכנסת נדרשות לתת דעתן להשלכות חקיקה על כל תחומי החיים, כמו גם על מגזרים שונים באוכלוסייה, הן בהווה והן לעתיד. 
לדעת מציעי הצעת החוק ניתן להשיג את המטרה שבבסיס מוסד נציב הדורות הבאים לכנסת באמצעות מחלקות אחרות בכנסת, כמו מרכז המחקר והמידע של הכנסת והלשכה המשפטית של הכנסת, ואין הצדקה לקיומו של גוף נפרד שייתן לכנסת חוות דעת ודוחות בעניין השפעה על הדורות הבאים. יש אף לזכור כי משרדי הממשלה על שלוחותיהם, כמו גם גופים וארגונים הפועלים מחוץ לכנסת, מעבירים לחברי הכנסת ולוועדות מידע רב בנוגע לעניינים הנדונים בכנסת. פעילות נציבות הדורות הבאים לכנסת במקביל למחלקות האמורות לעיל יוצרת כפילות שכרוכה בעלות תקציבית שניתן לחסוך בלי שייגרע המידע שנמסר לחברי הכנסת.
הצעת חוק זהה הונחה על שולחן הכנסת השבע-עשרה על ידי חבר הכנסת אביגדור יצחקי וקבוצת חברי הכנסת (פ/1629/17). ההצעה הוכנה על ידי ועדת הכנסת לקריאה הראשונה ופורסמה ברשומות בחוברת הצעות חוק הכנסת מס' 186 ביום כ"ד בכסלו התשס"ח – 4 בדצמבר 2007.
---------------------------------
הוגשה ליו"ר הכנסת והסגנים
והונחה על שולחן הכנסת ביום
ד' בסיוון התש"ע  - 17.5.10